閔災詞
作者：徐積
朝代：宋

paragraphs: 神地出淵泉，商羊向天舞。
電火燒黑空，雷車震金鼓。
大塊噫風吹黄沙，黄沙須臾化爲霧。
此時陰氣一何盛，蚓噓雲兮鬼嘯雨。
雨繩繩兮雲蒸蒸，天慘慘兮朝復莫。
嗟爾長淮之民，何生而苦。
方饉而饑，方疫而愈。
乃有此患，普及於汝。
地湧水泉，天降淫雨。
浩浩之勢，包山逾阜。
汝居無廬，汝耕無土。
汝口嗷嗷，其誰安訴。
吾聞堯水凡九年，民雖昏墊不失所。
願我君王發德音，一變悲號作歌舞。